জে. কে. সিমন্স
জোনাথন কিম্বল সিমন্স (ইংরেজি: Jonathan Kimble Simmons জন্ম: ৯ জানুয়ারি ১৯৫৫) হলেন একজন মার্কিন অভিনেতা। টেলিভিশনে তিনি এনবিসির ল অ্যান্ড অর্ডার ধারাবাহিকে ডক্টর এমিল স্কোডা, এইচবিওর অজ ধারাবাহিকে ভেরনন শিলিঞ্জার, টিএনটি'র দ্য ক্লোজার ধারাবাহিকে সহকারী পুলিশ প্রধান উইল পোপ চরিত্রে অভিনয়ের জন্য পরিচিত। ২০১৭ সাল থেকে তিনি স্টারজ-এর কাউন্টারপার্ট ধারাবাহিকে হাওয়ার্ড সিল্ক চরিত্রে অভিনয় করছেন। তার অভিনীত উল্লেখযোগ্য চলচ্চিত্র ভূমিকাসমূহ হল স্যাম রেইমির স্পাইডার-ম্যান ত্রয়ীর জে. জোনা জেমসন এবং হুইপল্যাশ (২০১৪)-এ সঙ্গীত নির্দেশক টেরেন্স ফ্লেচার। তিনি হুইপল্যাশ চলচ্চিত্রে অভিনয় করে সমাদৃত হন এবং শ্রেষ্ঠ পার্শ্ব অভিনেতা বিভাগে একাডেমি পুরস্কার, গোল্ডেন গ্লোব পুরস্কার, বাফটা পুরস্কারসহ ত্রিশের অধিক পুরস্কার ও সম্মাননা অর্জন করেছেন।